ΓΡΑΠΤΗ ΕΡΩΤΗΣΗ E-0322/00

υποβολή: Laura Gonzlez lvarez (GUE/NGL) προς την Επιτροπή

(11 Φεβρουαρίου 2000)

Θέμα: Παράνομη χωματερή στη συνοικία Las Crvacas (Μαδρίτη)

Μετά από την αναφορά αριθ. 288/97 που κατέθεσε στο Ευρωπαϊκό Κοινοβούλιο η Plataforma Cvica y Ecologica de la Casa de Campo de Valdebebas, η Επιτροπή κίνησε τη διαδικασία επί παραβάσει Α-98/2162 κατά του ισπανικού κράτους, για παραβίαση της οδηγίας 75/442/ΕΟΚ(1) σχετικά με τα απόβλητα, όπως τροποποιήθηκε από την οδηγία 91/156/ΕΟΚ(2) του Συμβουλίου. Με διάταγμα της 27ης Μαρτίου 1998, η Δημοτική Διεύθυνση Πολεοδομίας του Δήμου της Μαδρίτης επέβαλε στην επιχείρηση Vertederos del Norte S.L. το κλείσιμο της παράνομης και ανεξέλεγκτης χωματερής της αγροικίας La Dehesa, στη συνοικία Las Crvacas (Μαδρίτη), αναγκάζοντας την επιχείρηση να αποκαταστήσει τις ζημίες που είχε προκαλέσει στη γύρω περιοχή.

Εξάλλου, η Γενική Διεύθυνση Ποιότητας Περιβάλλοντος της Κοινότητας της Μαδρίτης απηύθυνε στο Δήμο της Μαδρίτης σειρά αιτημάτων, προκειμένου να αναγκάσει την επιχείρηση να πραγματοποιήσει 14 συγκεκριμένα έργα σφραγίσματος και αποκατάστασης των εγκαταστάσεών της, με κυριότερο εξ αυτών την αναδάσωση της περιοχής και την επαναφύτευσή της. Παρά την εντολή που έλαβε η επιχείρηση δεν εφάρμοσε κανένα από αυτά τα μέτρα αποκατάστασης και για το λόγο αυτό διετάχθη το οριστικό κλείσιμο των εγκαταστάσεων στις 14 Ιανουαρίου 1999.

Στις 30 Ιουλίου 1999, η Γενική Διεύθυνση Ποιότητας και Αξιολόγησης του Περιβάλλοντος της Κοινότητας της Μαδρίτης ενέκρινε το σχέδιο σφράγισης και αποκατάστασης που τηςπέβαλε η Vertederos del Norte S.L., προβλέποντας προθεσμία εκτέλεσης 8 μηνών, από την ημερομηνία έναρξης των εργασιών. Ωστόσο, μέχρι σήμερα, δεν έχει πραγματοποιηθεί καμία εργασία αποκατάστασης, οι δε συνθήκες που οδήγησαν στο κλείσιμο της χωματερής παραμένουν οι ίδιες.

Μπορεί η Επιτροπή να μας ενημερώσει σε ποια φάση βρίσκεται η διαδικασία επί παραβάσει Α-98/2162 που κίνησε κατά του ισπανικού κράτους; Ποιες είναι οι ημερομηνίες που προβλέπονται για την έναρξη και την ολοκλήρωση του σχεδίου σφράγισης και αποκατάστασης της χωματερής; Θα μπορούσε η Επιτροπή να επισπεύσει την εκτέλεσή του; Για ποιο λόγο οι αρμόδιες ισπανικές αρχές αρνούνται να παράσχουν πληροφορίες όσον αφορά την εξέλιξη αυτού του σχεδίου στην Plataforma Cvica η οποία αρχικά κατέθεσε την προαναφερθείσα αναφορά;

(1) ΕΕ L 194 της 25.7.1975, σελ. 39.

(2) ΕΕ L 78 της 26.3.1991, σελ. 32.

Απάντηση της κας Wallstrm εξ ονόματος της Επιτροπής

(16 Μαρτίου 2000)

Μετά τις πολυάριθμες μηνύσεις για παράνομες εναποθέσεις αποβλήτων, μεταξύ των οποίων είναι και εκείνη στο Carcavas, η Επιτροπή κίνησε διαδικασία παράβασης κατά της Ισπανίας. Στο πλαίσιο αυτό, εξέδωσε αιτιολογημένη γνώμη για παραβίαση της οδηγίας 75/442/ΕΟΚ του Συμβουλίου, της 15ης Ιουλίου 1975, για τα απόβλητα σε συνδυασμό, μεταξύ άλλων, με την παράνομη εναπόθεση αποβλήτων στο Carcavas.

Η Επιτροπή αγνοεί για ποιο λόγο οι ισπανικές αρχές αρνούνται να κοινοποιήσουν τις πληροφορίες σχετικά με το συγκεκριμένο έργο. Το άρθρο 4 πάντως της οδηγίας 90/313/ΕΟΚ του Συμβουλίου, της 7ης Ιουνίου 1990,(1) σχετικά με την ελεύθερη πληροφόρηση σε θέματα περιβάλλοντος, προβλέπει ότι οποιοσδήποτε θεωρεί ότι το αίτημά του για χορήγηση πληροφοριών απορρίφθηκε ή αγνοήθηκε αδικαιόλογητα ή ότι έλαβε ανεπαρκή απάντηση από μια δημόσια αρχή, δύναται να ζητά διοικητική ή δικαστική αναθεώρηση της απόφασης σύμφωνα με τη σχετική εθνική νομοθεσία.

(1) ΕΕ L 158 της 23.6.1990.